fiatal
életek
indulója

Versek, novellák
fiatal felnőtteknek
– részlet –

Válogatta
Turi Tímea

Rajzolta
Turi Lilla

© Szerzők és jogutódok, 2025
Rajzok © Turi Lilla, 2025

A gyerekkor vége

Pál Sándor Attila
Ballada arról, hogy mi szeretnél lenni, ha nagy leszel

Lehettem volna képregényrajzoló,

lehettem volna enbé kettes focista,

lehettem volna karakterszínész,

lehettem volna jogász,

lehettem volna sportújságíró,

lehettem volna néptáncpedagógus,

lehettem volna angol tolmács,

lehettem volna enbé egyes kosaras,

lehettem volna mezőgazdász,

lehettem volna magyartanár,

lehettem volna egy nem túl jó zenész.

Nem lehettem volna bármi, hanem

csak mindez. Mindennek a pesszimista

változata, ha a lehettem volnát

nem lettemre cserélem. A lényeg

ugyanaz. Az eleje ugyanaz.

A vége ugyanaz.

Radnóti Miklós
[Hiába lépdelsz egyre felnőtt korod felé]

Hiába lépdelsz egyre felnőtt korod felé,

kavicsot gyűjtsz Te most is, mint mézet zsönge méh,

s a szoknyák közt úgy térülsz-fordulsz, mint egy gyerek,

pedig embonpointod már lassan szép kerek.

Bizony, bizony a lelkünk, az ifjú még Gyulám,

de habtestünkön minden évünk nagyot gyur ám,

s kacsintok mégis én, mert tudom, minden hiába,

nem vénülünk mi már, mert ügyetlen volt a bába,

megnyomta egy kényeske helyen akkor fejünk

s ez felment minket attól, hogy felnőttek legyünk

s bár minden évvel munkád tudósi becse nő,

én mégis így köszöntlek: szerbusz, te csecsemő!

1941. március 24.

Szép Ernő
Szeptember

Én bús gyermekkorom

Sajnállak, siratlak.

Szeptemberben engem

Mindig beirattak.

Ilyenkor megszüntem

Játszani, forogni,

A szűk padban kellett

Nekem nyomorogni.

De kár, hogy felnőttem,

Az isten mért vert meg

Miért hogy inkább most

Nem lehetek gyermek:

Ma már egy szebb kor van,

Ma már ez nem így van,

A gyerek egész nap

Csavaroghat vígan,

Az iskolán kívül

Játszhat, kergetőzhet,

Mert helyszűke miatt

Nem veszik fel őtet.

Kellerwessel Klaus
Becsapódás

Gyerekkoromban féltem a darazsaktól, pedig egy se

csípett meg soha,

de nyaranta csak hosszúnadrágban és pulóverben voltam

hajlandó kimenni az utcára,

és minden virág közelében ájulás kerülgetett.

A szüleim megnyugtattak, hogy darazsak csak akkor

jönnek a közelembe, ha valami édeset eszem,

úgyhogy öt-hat nyaram fagyi nélkül telt.

Féltem a kutyáktól is, amikor télen sötétedés után kellett

végigsétálnom a gyéren közvilágított utcán, a

házőrzők kerítésszaggató rohamai közben,

többször visszarohantam a buszmegállóba, és

telefonáltam anyukámnak, hogy vigyen már haza,

pedig a házunktól csak ötpercnyire voltam,

de a szüleim megnyugtattak, hogy ne féljek, mert a kutyák

megérzik a félelmet,

úgyhogy a buszmegállóban aludtam.

De mindezek ellenére

gyerekkoromban legjobban

a meteorittól féltem.

Mert az bármikor, és mert az mindent…

Úgyhogy percenként fölkeltem, mert

nem mertem álmomban meghalni, és

nemegyszer atmoszféraelpárolgás lángjainak néztem a

napfelkeltét,

és szünetben az iskolaudvari hinta

rozsdás oszlopát szorongattam, szemeim pedig a

meteoritnak hitt repülők útvonalához szegeztem,

mint rómaiak a kereszthez Jézust a képes Bibliában,

és arra gondoltam, hogy ilyen érzés lehetett

utolsó áldozatát marcangoló T-rexnek lenni,

várni a becsapódást, várni, hogy megszűnjön minden,

a nyár, a sötét, a fagyi, a hinta, a rozsda, a nap,

és sírtam, és jöttek a többiek kicsúfolni,

és sírtam, és jöttek a tanárok lepisszegni,

és sírtam, és jöttek a szülők, nagyszülők,

pszichológusok, pszichiáterek megnyugtatni,

és sírtam, mert megszűnnek majd ők is,

és nem is tudnak róla,

álmukban fognak meghalni,

a meteor meg csak röhög.

Ma már tudom,

én vagyok az a meteor.

Felhasznált irodalom

Bertók László: Ott mi van (Magvető, 2014)

Erdős Virág: Hátrahagyott versek (Magvető, 2017)

Fehér Renátó: Garázsmenet (Magvető, 2014)

Grecsó Krisztián: Harminc év napsütés (Magvető, 2017)

József Attila összes versei (Magvető, 2016)

Kántor Péter: Megtanulni élni (Magvető, 2009)

Karinthy Frigyes: Jelbeszéd (Szépirodalmi, 1978)

Kellerwessel Klaus: Hátam mögött a hulló porcelán (Magvető, 2023)

Kemény István: Állástalan táncosnő (Magvető, 2011)

Kosztolányi Dezső összegyűjtött versei (Osiris, 2019)

Kosztolányi Dezső összes novellái (Osiris, 2007)

Krusovszky Dénes: Életrajzi kísérletek (Magvető, 2024)

Mándy Iván: Ciklon (Magvető, 2018)

Nádasdy Ádám: Billeg a csónak (Magvető, 2024)

Pál Sándor Attila: Balladáskönyv (Magvető, 2019)

Radnóti Miklós: Összegyűjtött versek (Magvető, 2016)

Rakovszky Zsuzsa: Visszaút az időben (Magvető, 2006)

Szabó T. Anna: Vagyok (Magvető, 2022)

Szép Ernő összes versei (Szukits, 2003)

Takács Zsuzsa: A Vak Remény (Magvető, 2018)

Tóth Krisztina: Porhó (Magvető, 2001)

Tóth Krisztina: Vonalkód (Magvető, 2006)

Varró Dániel: Bögre azúr (Magvető, 1999)

Vida Kamilla: Konstruktív bizalmatlansági indítvány (Magvető, 2021)

Tartalom

József Attila
Fiatal életek indulója

A gyerekkor vége

Kántor Péter
Egy percre a világtól

Pál Sándor Attila
Ballada arról, hogy mi szeretnél lenni, ha nagy leszel

Radnóti Miklós
[Hiába lépdelsz egyre felnőtt korod felé]

Szép Ernő
Szeptember

Kellerwessel Klaus
Becsapódás

Karinthy Frigyes
Öreg és fiatal

Vida Kamilla
Lakosság

Kosztolányi Dezső
Fejtörő felnőtteknek

Mándy Iván
Tizenhat éven alul

Szabó T. Anna
Útravaló

Mán-Várhegyi Réka
Viszlát, kamaszkor!

Érettségik és találkozók

Kosztolányi Dezső
Házi dolgozat

Varró Dániel
Kicsinyke testamentum

Nádasdy Ádám
Ezüstfehér hold

Tóth Krisztina
Vaktérkép (Életvonal)

Erdős Virág
„Ezt is elviszem magammal”

Harag Anita
Befejezett jelen

Bertók László
Mintha a csőrük égig érne

Kemény István
Az osztálytalálkozó

Krusovszky Dénes
~ Tejlikőr

Fiatal felnőttek

Kosztolányi Dezső
Ének a fiatalokról

Takács Zsuzsa
Így élek majd

Szép Ernő
A választójogi

Fehér Renátó
Az átképzett tanár

Grecsó Krisztián
Este, otthon

Rakovszky Zsuzsa
Részlet egy lehetséges verses regényből

Kántor Péter
Dal az ifjúságról

Tóth Krisztina
Idő, idő, idő

Felhasznált irodalom

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Korrektor Balogh Emerencia
Művészeti vezető Pintér József
Műszaki vezető Takács Klári

ISBN 978 963 144 531 2

Forgalmazza
eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus: Noto Serif – SIL OFL